ตัวเลขการส่งออกเดือน ก.พ.ติดลบ 4.7% ติดต่อกันเป็นเดือนที่สอง
ส่งออกเดือน ก.พ.ติดลบ 4.7% ต่อเนื่องเป็นเดือนที่สองของปี 66  จากปัจจัยค่าครองชีพ-เงินเฟ้อสูงขึ้นของประเทศคู่ค้า และเศรษฐกิจชะลอตัว
30 มี.ค. 2566

นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยถึงภาวะการส่งออกของไทยในเดือนกุมภาพันธ์ 2566 ว่าติดลบ 4.7% หรือมีมูลค่า 22,376 ล้านดอลลาร์สหรัฐฯ
ส่วนการนำเข้ามีมูลค่า 23,489 ล้านดอลลาร์สหรัฐฯ ขยายตัวเป็นบวก 1.1% ขณะที่ดุลการค้ายังคงติดลบ 1,113 ล้านดอลลาร์สหรัฐฯ ส่งผลให้ส่งออกไทย 2 เดือนแรกปีนี้ (มกราคม-กุมภาพันธ์) ติดลบ 4.6%
โดยมีมูลค่าส่งออก 42,625 ล้านดอลลาร์สหรัฐฯ ส่วนการนำเข้าบวก 3.3% มูลค่า 48,388 ล้านดอลลาร์สหรัฐ ฯทำให้ไทยยังขาดดุลการค้าที่ 5,731 ล้านดอลลาร์สหรัฐฯ
คาดว่าในไตรมาส 1 ของปีนี้ต่อเนื่องไตรมาส 2 การส่งออกไทยยังคงติดลบเนื่องจากในไตรมาส 1 ประเทศคู่ค้ายังคงมีสินค้าที่ค้างสต๊อกอยู่จำนวนมาก ดังนั้นการส่งออกในไตรมาส 2 ก็น่าจะยังคงติดลบเช่นกัน
แต่จะติดลบเป็นตัวเลขหนึ่งหลักประกอบกับภาวะเงินเฟ้อของประเทศคู่ค้าที่สูงขึ้น ส่งผลให้ค่าครองชีพสูงตาม โดยเป้าหมายส่งออกทั้งปีนี้กระทรวงพาณิชย์ยังคงอัตราการขยายตัวไว้ที่ 1-2%